Terveyden ja hyvinvoinnin laitos selvitti suomalaisten kokemuksia terveydenhuollon asiakkaina.

Terveyden ja hyvinvoinnin laitos selvitti suomalaisten kokemuksia terveydenhuollon asiakkaina. Joonas Nieminen / Yle

Uusin Terveyden ja hyvinvoinnin laitoksen selvitys (siirryt toiseen palveluun) paljastaa selkeitä puutteita suomalaisen terveydenhuollon toiminnassa.

– Vain hieman alle puolet pääsi hoitoon ja tutkimuksiin riittävän nopeasti ja vain joka kolmas oli aina voinut osallistua omaa hoitoaan koskeviin päätöksiin, THL:n tutkimuspäällikkö Anna-Mari Aalto toteaa tiedotteessa.

Tiedot perustuvat vuonna 2015 kerättyyn _Uudistuvat sosiaali- ja terveyspalvelut _-väestökyselyyn, jossa selvitettiin terveyspalvelujen käyttäjien käsityksiä terveydenhuollon asiakaslähtöisyydestä.

THL:n julkaisema, kyselytutkimuksen tuloksia summaava tiivistelmä (siirryt toiseen palveluun) on osittain karua luettavaa. Puutteita palveluista löytyy paljon, vaikkakaan kaikki palaute ei ole negatiivista.

Joka kolmas koki tulleensa pompotelluksi

Ongelmat liittyvät Aallon mukaan kaikista eniten palvelujen integraation, eli kansantajuisemmin sanottuna eri palvelujen yhteensovittamiseen ja hoitoketjun sujuvuuteen.

Jopa joka toinen asiakas oli joutunut selvittelemään omaa tilannettaan useaan kertaan terveyskeskuksen tai sairaalan luukulla tai puhelinvaihteessa. Mikä hälyttävintä, joka kolmas koki tulleensa jankuttamisen lisäksi myös pompotelluksi palvelupisteestä toiseen.

Lisäksi korkeat asiakasmaksut tai oma taloudellinen tilanne oli haitannut joka neljännen palvelujen saantia kokemuksista kysyttäessä.

– Ongelmat potilaskokemuksissa ja hoidon saannissa olivat yleisiä erityisesti paljon palveluja tarvitsevilla, kuten pitkäaikaissairailla ja mielenterveysongelmista kärsivillä, sekä heikommassa sosioekonomisessa asemassa olevilla, Aalto sanoo.

Sotesta toivotaan apuja ongelmiin

Tutkimuspäällikö Anna-Mari Aallon mukaan sote-uudistuksella pyritään vastaamaan THL:n selvityksessä löydettyihin ongelmiin.

– Keskeinen tavoite on parantaa asiakkaan asemaa ja turvata palvelujen yhdenvertainen saatavuus. Tavoitteiden toteutuminen tulee varmistaa uudistuksen toimeenpanossa ja vaikuksia tulee seurata maakunnissa, Aalto painottaa.

Raportin perusteella palveluun pääsyssä oli ongelmia erityisesti terveyskeskuksissa. Omaan hoitoonsa pystyivät parhaiten osallistumaan taas sairaalan poliklinikalla asioivat.

Eroja oli raportin mukaan myös alueellisesti. Taajamissa ja maaseudulla oli vaikeampi päästä hoitoon kuin kaupungissa. Juuri nämä asiat ovat yksi tärkeimmistä syistä sote-uudistuksen taustalla.

Risuista huolimatta ihmiset luottavat järjestelmään

THL:n selvitys ei maalaa pelkästään synkkää kuvaa terveydenhuollosta, vaikkakin haasteita ja toiveita sotelle onkin asetettu yllin kyllin.

Terveydenhuollon potilaat kokivat, että mikäli hoitoon on päästy pompottelun jälkeen, heitä kohdellaan pääsääntöisesti hyvin.

– Kolme neljästä katsoi, että tietoja käsitellään luottamuksellisesti ja yksityisyyttä kunnioitetaan hoitotilanteessa. Palveluun pääsyssä ja potilaan osallistumismahdollisuuksissa on kuitenkin vielä kehittämisen varaa, Anna-Mari Aalto muotoilee.